LV Eiropas Savienības Oficiālais Vēstnesis C 187/13

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2018/C 187/08)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“MAHÓN-MENORCA”

ES Nr.: PDO-ES-0083-AM02 – 15.6.2017.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Consejo Regulador de la Denominación de Origen Protegida Mahón-Menorca (Ar aizsargāto cilmes vietas nosaukumu apzīmētā produkta “Mahón-Menorca” Regulatīvā padome) Ctra. Des Grau, km. 0,5 07700-Mahón (Menorca) Baleares ESPAÑA Tālr.: +34 971362295 E-pasta adrese: quesomahon@infotelecom.es

Ražotāju un pārstrādātāju pārstāvības struktūra aizsargātā cilmes vietas nosaukuma un ar to apzīmētā produkta pārstāvēšanai, aizsargāšanai, garantēšanai un popularizēšanai.

2. Dalībvalsts vai trešā valsts

Spānija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskā zona — ☐ Izcelsmes apliecinājums — ☐ Ražošanas metode — ☐ Saikne — ☒ Marķējums — ☐ Cits [norādīt]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Grozījums

Specifikācijas B sadaļa – Produkta apraksts – tiek grozīta šādi:

— Svara diapazons no 1 kg līdz 4 kg mainīts uz 0,6 kg līdz 4 kg.

Mainīts ar šo nosaukumu aizsargātā siera kluču svars, saglabājot augšējo robežu 4 kg, bet apakšējo robežu no 1 kg uz mainot 0,6 kg.

Iepriekšējais teksts: “Svars: no 1 kg līdz 4 kg.”

Grozītais teksts: “Svars: no 0,6 kg līdz 4 kg.”

Pamatojums

Produkta svars ir grozīts, jo pēdējos gados nozīmīgā tirgus daļā ir vērojams pieaugošs pieprasījums pēc mazākiem siera klučiem.

Siera klučiem, kuru svars ir no 0,6 kg līdz 1 kg, jāatbilst visiem pārējiem raksturlielumiem, kas noteikti ar ACVN “Mahon-Menorca” apzīmētā produkta specifikācijā.

Šā iemesla dēļ nolūkā pārbaudīt, vai nemainās organoleptiskās īpašības (smarža, konsistence un garša), Baleāru salu universitātes Ķīmijas fakultāte veica pētījumu par siera paraugiem, kuru svars pārsniedz 0,6 kg, bet ir mazāks par 1 kg, un ko uzņēmumi, kas reģistrēti kā ACVN “Mahon-Menorca” siera ražotāji, ražojuši saskaņā ar specifikāciju izejvielu, ražošanas apstākļu un nogatavināšana ziņā.

Pētījuma mērķi bija, no vienas puses, analizēt, vai siera klučiem, kuru svars ir mazāks par 1 kg un kurus ražojuši uzņēmumi, kas reģistrēti kā ACVN “Mahon-Menorca” ražotāji, organoleptiskās īpašības atšķiras no tām, kādas ir tiem, kuru svars atbilst aizsargātā siera pašreizējam svara intervālam, un, no otras puses, analizēt siera nogatavinājuma pakāpi, pamatojoties uz vidējo mitruma saturu, mitruma sadalījumu (mitruma profiliem) un konsistenci. Tajā tika izvērtēts arī laiks, kāds vajadzīgs, lai siera kluči, kas ir mazāki par 1 kg, sasniegtu to pašu nogatavinājuma pakāpi, kāda ir reprezentatīvajiem ACVN “Mahón-Menorca” siera klučiem.

Pētījumā tika secināts, ka siera klučiem, kuru svars ir no 0,6 kg līdz 1 kg, nav atšķirīgas organoleptiskās īpašības no tām, kādas ir tiem, kuru svars atbilst aizsargātā siera pašreizējam svara intervālam. Tajā arī konstatēja, ka tāpat kā vidējais mitruma saturs, arī nogatavinājuma pakāpe sieriem, kuru svars ir no 0,6 kg līdz 1 kg, ir līdzīga tai, kāda tā ir ar ACVN “Mahón-Menorca” aizsargātā siera klučiem pašreizējā svara intervālā.

Tādējādi tika apstiprināts, ka siera minimālā svara samazināšana līdz 0,6 kg neietekmēs specifikācijā noteikto īpašību ievērošanu.

5.2. Grozījums

Specifikācijas H sadaļa – Marķēšana – tiek grozīta šādi:

— ACVN “Mahón-Menorca” logotipa un marķējuma veida maiņa

Iepriekšējais teksts: “Uz patēriņam paredzētā siera klučiem jābūt numurētām kontroletiķetēm, ko izdod Regulatīvā padome. “Mahon” un “Mahón Artesano” sieram ir paredzēti divi dažādi kontroletiķetes veidi.”

Grozītais teksts: “Uz patēriņam paredzētā siera etiķetes jābūt ACVN logotipam un kontroles numuram:

”

Pamatojums

ACVN logotips ir atjaunināts, lai atvieglotu produkta identificēšanu, ir ieviests skaidrāks dizains, kas patērētājiem padara to vieglāk atpazīstamu.

No otras puses, prasība par logotipa iekļaušanu Regulatīvās padomes izdotajā kontroletiķetē ir aizstāta ar iespēju logotipu iekļaut paša produkta marķējumā.

VIENOTS DOKUMENTS

“MAHÓN-MENORCA”

ES Nr. PDO-ES-0083-AM02 – 15.6.2017.

ACVN ( X ) AĢIN ( )

1. Nosaukums

“MAHÓN-MENORCA”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Produkts ir presētas masas siers, kas pagatavots no Frisona, Mahonesa vai Menorquina un/vai Parda alpina šķirnes govju pilnpiena, iespējams, pievienojot Menorquina šķirnes aitas pienu, kura īpatsvars nepārsniedz 5 %.

Izšķir divus šā aizsargātā siera paveidus: “Mahón-Menorca Artesano” tiek pagatavots amatniecības mēroga sierotavās no svaiga piena, savukārt “Mahón-Menorca” tiek ražots rūpnieciskās sierotavās no piena, kas apstrādāts, izmantojot kādu procesu un/vai metodi, ar ko panāk, ka tas ir ilgāk uzglabājams.

Abiem paveidiem ir noteikti divi apzīmējumi: “semicurado” (daļēji nogatavināts), ja tas ir nogatavināts mazāk nekā 150 dienas, un “curado” (nogatavināts), ja tas ir nogatavināts ilgāk par minēto periodu, ievērojot, ka “Mahón-Menorca Artesano” minimālais nogatavināšanas periods ir 60 dienas.

Pēc siera nogatavināšanas tā īpašību vidējie rādītāji ir šādi:

Forma: paralēlskaldņa veida klucis ar kvadrātisku pamatu un noapaļotiem stūriem un malām.

Augstums: 5–9 cm.

Svars: 0,6–4 kg.

Miza ir kompakta, taukaina un dzeltenā vai dzeltenīgi brūnā krāsā, ar nospiedumiem no auduma (“fogasser”) uz artesano paveida siera kluču virsas.

Siera masa ir stingra, paliek stingra griezuma vietā un ir dzeltenā krāsā.

Garšai ir vieglas skābenuma nianses, nedaudz izteikta piena piegarša, bet curado sierā dominē asums, kas, sieru nogatavinot ilgāk, kļūst arvien izteiktāks. Siera masā ir izveidojušies caurumi, kas ir vairāk vai mazāk ieapaļi, izvietoti neregulāri un nelielā skaitā, un izmēra ziņā tie nav lielāki par zirņiem.

Sausnā ir ne mazāk kā 38 % tauku, kopējais sausā ekstrakta saturs ne mazāk kā 50 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Dzīvniekus baro atbilstoši tradicionālajai praksei, izmantojot rajona labākās ganības.

Dabiskās pļavas galvenokārt atrodas zemesgabalos, kas agrāk bija apstrādāti un kur zemkopība tika aizstāta ar lopkopību. Tajās ir dabiski veidojušies, blīvi un augstu saauguši zāles kušķi, kuros dominē graudzāles un pākšaugi ar lielu barības vērtību.

Galvenie audzētās lopbarības veidi ir vainagveidīgā hedisārija, mieži, auzas, kukurūza, āboliņš un ganību airene.

Ganības parasti izmanto no novembra līdz maijam. Lopbarības pārpalikumu pavasarī (aprīlī–maijā) pārstrādā par skābbarību vai sienu, lai barotu ganāmpulku mēnešos, kad ganības ir ierobežotas. Šo lopbarību papildina barības koncentrāti un blakusprodukti.

Nokrišņu daudzuma un it sevišķi to sadalījuma mainīgums visa gada garumā līdz ar stipro vēju, kas pazīstams kā tramontana, neļauj katrā lauksaimniecības sezonā nodrošināt to, ka visa patērētā lopbarība tiek saražota salā. Jebkurā gadījumā 70 % no lopbarības, ko izēdina ganāmpulkam, audzē Menorkas salā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Piena ieguvei, siera ražošanai un nogatavināšanai jānotiek ģeogrāfiskajā apgabalā, kas ir visa Menorkas sala.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz etiķetēm jābūt šādai norādei: Queso “Mahón-Menorca” (Siers “Mahón-Menorca”).

Uz patēriņam paredzētā siera etiķetes jābūt ACVN logotipam un kontroles numuram:

4. Ģeogrāfiskā apgabala īsa definīcija

Apgabals, kurā iegūst pienu un ražo un nogatavina sieru, ir Menorkas sala. Tas atrodas 18 jūras jūdzes no Maljorkas un 130 jūras jūdzes no Barselonas ar šādām koordinātām: no 39° 48′ līdz 40° 05′ ziemeļu platumam un no 3° 47′ līdz 4° 20′ austrumu garumam.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ņemot vērā augsnes un klimatiskos apstākļus, jo īpaši vēja ietekmi, Menorkas salā lopkopībai vienmēr ir bijusi lielāka nozīme nekā zemkopībai.

Menorkas salas platība ir apmēram 689 kvadrātkilometri, un to iedala divās atšķirīgās teritorijās: Tramontana ziemeļos, kas ir skarbāka, un Migjorn dienvidos, kas ir maigāka un vienmērīgāka, lai gan ar dziļākām gravām. Augstākais salas punkts ir Monte Toro 358 m augstumā virs jūras līmeņa.

Klimats ir labvēlīgs, vasarā temperatūra nepārsniedz 34 °C, bet ziemā nenokrītas zem 5 °C. Vidējā temperatūra ir 23 °C vasarā un 10 °C ziemā.

Vidējais nokrišņu daudzums nedaudz pārsniedz 600 mm. Apvienojumā ar bagātīgo rasu, ko jūras tuvuma dēļ rada samērā lielais mitrums, šāds nokrišņu daudzums nodrošina salā pietiekami daudz ganību resursu, lai barotu gandrīz 20 000 liellopu, no kuriem aptuveni 15 000 ir slaucamas govis.

Ganības izmanto no novembra līdz maijam. Lopbarības pārpalikumu pavasarī (aprīlī–maijā) pārstrādā par skābbarību vai sienu, lai barotu ganāmpulku mēnešos, kad ganības ir ierobežotas.

Vietējo augu valsti veido galvenokārt vainagveidīgās hedisārija, airenes, pavārpatas, miežie, auzas, āboliņš un ganību airene.

Lauku īpašums ir sadalīts llocs – lauku saimniecībās, kuras parasti vada viena ģimene, kas dzīvo lauku mājā, kopj zemi un audzē mājlopus saskaņā ar tradicionālo praksi.

Lielāko daļu gada Menorkas ainavai ir raksturīga dažādu zaļo toņu kombinācija, atkarībā no audzētajiem kultūraugiem, ganībām vai meža masīviem, ko sadala blīvs akmens sienu tīkls, kas saistīts ar salas specializāciju lopkopībā un kam par iemeslu ir seklā augsne un klinšu atsegumu pārpilnība. Tiek lēsts, ka akmens sienu, kuras veido aplokus, kopgarums pārsniedz 15 000 km, tādējādi atvieglojot ganību lietderīgu izmantošanu, kā arī ietaupot darbaspēku, kas nepieciešams dzīvnieku aprūpei.

5.2. Produkta specifika

“Mahón-Menorca” siers pēc formas ir paralēlskaldņa veida klucis ar kvadrātisku pamatu un noapaļotiem stūriem un malām. Mizas krāsa ir no dzeltenas līdz dzeltenīgi brūnai. Garšai ir vieglas skābenuma nianses, nedaudz izteikta piena piegarša, bet curado sierā dominē asums, kas, sieru nogatavinot ilgāk, kļūst arvien izteiktāks.

5.3. Saikne starp ģeogrāfisko apgabalu un produkta kvalitāti vai īpašībām (ACVN)

Fizisko vidi veido galvenokārt Vidusjūras klimats ar gada vidējo nokrišņu daudzumu, kas nedaudz pārsniedz 600 mm. Apvienojumā ar bagātīgo rasu, ko jūras tuvuma dēļ rada samērā lielais mitrums, šāds nokrišņu daudzums nodrošina salāaugstas kvalitātes rupjo lopbarību, kā rezultātā piens un siers, kas iegūti no dzīvniekiem, kuriem izēdina galvenokārt šo lopbarību, iegūst dažādas fizikāli ķīmiskās un organoleptiskās īpašības, kas raksturīgas šā veida sieram.

Siera kluča īpašā forma ir saistīta ar tradicionālo siera recekļa formas veidošanas metodi, proti, ievietošanu kvadrātveida kokvilnas audeklā, ko sauc par “fogasser” un kurš to satur no četriem stūriem.

“Mahón-Menorca Artesano” siera pagatavošanas praksē izmanto vēl arī vēl citu īpašu paņēmienu: nogatavināšanas stadijā siera mizu berzē ar sviestu, kas iegūts no govs piena, olīveļļu vai olīveļļas un paprikas maisījumu. Šī darbība, kas nogatavināšanas procesā tiek atkārtota vairākas reizes, nepieļauj siera mizas strauju sažūšanu un piešķir tai raksturīgu krāsu un ārējo izskatu.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.caib.es/sites/qualitatagroalimentaria/es/formatge_mahon-menorca-46241

(1) OV L 343, 14.12.2012., 1. lpp.